ระดมเครื่องจักร เครื่องมือ ระบายน้ำลงทะเลให้เร็วที่สุด
นายประพิศ จันทร์มา อธิบดีกรมชลประทาน เปิดเผยว่า ปัจจุบันสถานการณ์น้ำใน 4 เขื่อนหลักลุ่มเจ้าพระยา มีปริมาณน้ำเก็บกักรวม 14,587 ล้านลูกบาศ์กเมตร หรือเป็นร้อยละ 59 ของความจุอ่างรวมกัน โดยปริมาณน้ำจากแม่น้ำปิงและแม่น้ำน่านเริ่มลดลง โดยในวันนี้มีปริมาณน้ำไหลผ่านที่สถานีวัดน้ำ C.2 อำเภอเมือง จังหวัดนครสวรรค ประมาณ 2,288 ลูกบาศ์กเมตร/วินาที ที่เขื่อนเจ้าพระยามีการระบายน้ำ 2,246 ลูกบาศ์กเมตร/วินาที มีแนวโน้มลดลงอย่างต่อเนื่อง ส่วนในลุ่มน้ำท่าจีนยังคงมีระดับน้ำสูงอยู่ และเนื่องจากในปีนี้มีปริมาณน้ำที่ไหลหลากมาจากทางตอนบนเป็นจำนวนมาก กรมชลประทาน ทำการระบายน้ำเข้าพื้นที่ลุ่มต่ำบางระกำ มีปริมาณการรับน้ำสะสมประมาณ 300 ล้านลูกบาศ์กเมตร ของแผนการรับน้ำ ด้านสถานการณ์น้ำในทุ่งเจ้าเจ็ดมีปริมาณมาก ทำให้ปริมาณน้ำในคลองพระยาบันลือมีระดับเพิ่มสูงขึ้นอย่างต่อเนื่อง จนเกินระดับสูงสุดโครงการจึงมีความจำเป็นต้องระบายน้ำเข้าพื้นที่ผ่านคลองสายหลัก 5 คลอง ซึ่งอาจจะส่งผลให้ระดับน้ำในคลองสายหลักเพิ่มขึ้นประมาณ 10-15 เซนติเมตร โดยเฉพาะในพื้นที่ลุ่มต่ำ จึงได้สั่งการให้โครงการชลประทานในพื้นที่ทุ่งฝั่งตะวันตก เตรียมรับปริมาณน้ำที่ระบายจากพื้นที่ทางตอนบน โดยใช้เครื่องจักร เครื่องมือที่มีอยู่ในพื้นที่อย่างเต็มศักยภาพในการเร่งระบายน้ำออกจากทุ่งลุ่มต่ำอย่างต่อเนื่อง เพื่อลดผลกระทบกับประชาชนให้มากที่สุดตาม พร้อมให้ระดมติดตั้งเครื่องสูบน้ำเพิ่มเติมและเดินเครื่องสูบน้ำ ให้เต็มกำลังตลอด 24  ชั่วโมง เพื่อเร่งระบายน้ำออกจากพื้นที่ชุมชนและเส้นทางสัญจร นอกจากนี้ ได้ดำเนินการติดตั้งเครื่องผลักดันน้ำในพื้นที่จังหวัดนครปฐม กว่า 100 เครื่อง เพื่อช่วยเพิ่มประสิทธิภาพการระบายน้ำที่ท่วมขังให้ไหลออกสู่ทะเลอ่าวไทยโดยเร็วที่สุด